Diari Oficial de la Generalitat Valenciana


Sumari del DOGV 6906, del 20-11-2012 (2012/10769)

RESOLUCIÓ de 19 de setembre de 2012, del secretari autonòmic de Justícia, per la qual s'acorda inscriure en el Registre de Fundacions de la Comunitat Valenciana la fusió per absorció de la Fundación de la Comunitat Valenciana para la Promoción Estratégica, el Desarrollo y la Innovación Urbana (absorbent) i la Fundación de la Comunitat Valenciana para la Innovación Urbana y Economía del Conocimiento (absorbida), així com l'extinció i la baixa registral d'esta última.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6906

Data del DOGV
:   20-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10833


Data del document
:   19-09-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 19 de setembre de 2012, del secretari autonòmic de Justícia, per la qual s'acorda inscriure en el Registre de Fundacions de la Comunitat Valenciana la fusió per absorció de la Fundación de la Comunitat Valenciana para la Promoción Estratégica, el Desarrollo y la Innovación Urbana (absorbent) i la Fundación de la Comunitat Valenciana para la Innovación Urbana y Economía del Conocimiento (absorbida), així com l'extinció i la baixa registral d'esta última. [2012/10235]  
Vist l'expedient incoat per les fundacions interessades, a l'efecte d'inscriure en el Registre de Fundacions de la Comunitat Valenciana la fusió per absorció de la Fundación de la Comunitat Valenciana para la Promoción Estratégica, el Desarrollo y la Innovación Urbana (absorbent) i la Fundación de la Comunitat Valenciana para la Innovación Urbana y Economía del Conocimiento (absorbida), resulten els següents  
  
Fets  
  
Primer. Amb data de registre general d'entrada de 17 de maig de 2012, van ser presentades sengles sol·licituds de no-oposició als acords de fusió per absorció adoptats pels patronats de la Fundación de la Comunitat Valenciana para la Promoción Estratégica, el Desarrollo y la Innovación Urbana i la Fundación de la Comunitat Valenciana para la Innovación Urbana y Economía del Conocimiento, la qual cosa suposa l'extinció d'esta última.   
  
Segon. La Comissió de Protectorat, en la seua reunió de data 19 de juny de 2012, va emetre un informe favorable sobre el punt de l'orde del dia relatiu a la no-oposició a la fusió per absorció de la Fundación de la Comunitat Valenciana para la Promoción Estratégica, el Desarrollo y la Innovación Urbana i la Fundación de la Comunitat Valenciana para la Innovación Urbana y Economía del Conocimiento, per mitjà de l'absorció de la primera a la segona.  
Arran d'això, va ser dictada per delegació la Resolució de 25 de juny de 2012, del secretari autonòmic de Justícia de la Conselleria de Justícia i Benestar Social, per la qual es manifestava la no-oposició del Protectorat de la Generalitat a l'esmentada fusió.  
  
Tercer. Segons l'informe justificatiu de la fusió es posa en evidència, en síntesi, l'existència d'una similitud de fins, àmbit geogràfic i identitat de fins que aconsellen la fusió «(?) evitant així duplicitat de gastos i d'estructures fundacionals que exercisquen activitats anàlogues».  
  
Posteriorment, amb data 14 de juny de 2012 es complementa la dita justificació i s'assenyala que:  
«(...)1. Des de l'Àrea de Grans Projectes de l'Ajuntament de València es va decidir impulsar la creació d'una fundació que servira com un instrument adequat per al foment de la promoció estratègica de la ciutat de València, en els diversos vessants.  
2. Un dels objectius dels plans estratègics de l'Ajuntament de València és la innovació urbana tant en l'àmbit empresarial com ciutadà i inclús administratiu.  
3. Una vegada fixat eixe projecte, l'Ajuntament, en la seua condició de fundador, va decidir incorporar a este nou projecte, instrumentalitzat a través de la creació d'una nova fundació, tant el Centre d'Estratègies i Desenrotllament (CEiD) com la Fundació FIVEC, a fi de mantindre les seues funcions i omplir el vessant de desenrotllament i innovació urbana de la nova fundació.  
4. El CEiD, com que revestia forma jurídica d'associació, va ser dissolt i liquidat, i els seus treballadors van ser contractats per la nova fundació.  
5. Respecte a la Fundació FIVEC, la seua forma jurídica permetia l'opció que fóra absorbida per la nova fundació per mitjà del procediment de fusió per absorció.  
6. D'esta manera, la nova fundació preveu ampliar els seus fins fundacionals i dirigir-los cap a altres camps que s'ajusten als plans de promoció estratègica de la ciutat de València, elaborats pel mateix Ajuntament, entitat fundadora d'ambdós fundacions, i inclús gestionar projectes nascuts com a conseqüència de l'execució dels plans de promoció estratègica».  
  
Quart. Obtinguda la no-oposició del Protectorat de la Generalitat a la fusió, amb data de registre general d'entrada de 19 de juliol de 2012, s'aporta escriptura pública de data 19 de juliol de 2012, autoritzada pel notari del Col·legi de València José Máximo Juárez González, número de protocol 1.263, on es protocol·litzen els acords de les esmentades fundacions, així com els corresponents balanços de fusió.  
En virtut dels acords protocol·litzats en la dita escriptura, queden integrats els patrimonis de les fundacions intervinents per successió universal, i queda dissolta i extingida la fundació absorbida en el patrimoni de l'absorbent.  
  
Quint. Les fundacions objecte de la fusió són les següents:  
- Fundación de la Comunitat Valenciana para la Promoción Estratégica, el Desarrollo y la Innovación Urbana: inscrita en el Registre de Fundacions de la Comunitat Valenciana mitjançant la Resolució de 2 de febrer de 2012, del secretari autonòmic de Justícia de la Conselleria de Justícia i Benestar Social, que és classificada amb caràcter de científica i econòmica.  
El seu fundador va ser l'Ajuntament de València, que va aportar com a dotació fundacional un capital fundacional de trenta mil euros (30.000 €) en metàl·lic.  
D'acord amb l'article 6 dels seus estatuts, relatiu als fins i les activitats:   
«La Fundació té com a objecte recolzar i incentivar en el municipi de València el desenrotllament i la innovació en els diversos vessants, i amb esta finalitat impulsar l'ús i les aplicacions de les noves tecnologies entre els empresaris i els ciutadans de la ciutat de València. Promoure la innovació científica, social i tecnològica, així com l'intercanvi internacional en gestió i governabilitat urbana. Impulsar la competitivitat i la cohesió social de València en l'àmbit de les noves tecnologies i l'economia del coneixement. Afavorir el protagonisme de la ciutadania i l'enfortiment de l'espai cívic. Millorar la competitivitat tecnològica del teixit socioeconòmic».  
- Fundación de la Comunitat Valenciana para la Innovación Urbana y Economía del Conocimiento: inscrita en el Registre de Fundacions de la Comunitat Valenciana mitjançant una Resolució de data 24 de març de 2006, del secretari autonòmic de Justícia de la Conselleria de Justícia, Interior i Administracions Públiques, que es classifica de caràcter de desenrotllament de la societat de la informació.  
El fundador va ser l'Ajuntament de València, que va aportar com a dotació fundacional un capital fundacional de trenta mil euros (30.000 €) en metàl·lic.  
D'acord amb l'article 6 dels seus estatuts, la fundació té com a objecte «servir d'instrument principal i integrador de les actuacions relacionades amb la societat de la informació i la innovació que es posen en marxa en l'àmbit urbà de València, a fi de :   
a) Impulsar l'ús i les aplicacions de les noves tecnologies entre els ciutadans i en l'àmbit empresarial, a fi de reduir la bretxa digital.  
  
b) Fomentar la innovació urbana i les seues aplicacions a l'administració municipal.   
c) Millorar la competitivitat tecnològica del teixit socioeconòmic.  
El desenrotllament de l'objecte de la Fundació s'efectuarà a través d'alguna de les formes següents d'actuació: a) Respecte als ciutadans, millorar la seua qualitat de vida, a través del foment i la promoció de l'ús de les noves tecnologies de la informació i la comunicació. En este sentit, les accions aniran encaminades a la reducció de la bretxa digital, i es dedicarà especial atenció als col·lectius amb més dificultats o amb algun tipus de discapacitat; b) Respecte al sistema empresarial, promoure la innovació en els sectors productius i empresarials de la ciutat de València, especialment en aquells relacionats amb la nova economia del coneixement; c) Respecte a l'administració local, impulsar aplicacions al servici de la innovació urbana, a fi de modernitzar els servicis municipals i oferir una resposta més àgil i eficaç als ciutadans».  
  
  
Sext. Quant a la dotació resultant, consta en l'expedient un informe del cap de secció de Comptabilitat, de data 15 de juny de 2012, d'acord amb el qual, analitzats els balanços de fusió, es constata que la dotació resultant ascendix a 60.000 €.  
En este sentit, l'escriptura de fusió incorpora els oportuns balanços de fusió, i dóna compte, així mateix, en el seu atorgant segon de la constància en ambdós escriptures constitutives de les fundacions de les respectives dotacions per mitjà de sengles aportacions dineràries de trenta mil euros (30.000 €), així com la justificació d'estes.   
Per tant, després de la fusió, la dotació resultant de la Fundación de la Comunitat Valenciana para la Promoción Estratégica, el Desarrollo y la Innovación Urbana, ascendix a seixanta mil euros (60.000,00 €).  
  
Sèptim. Segons l'atorgant segon de l'esmentada escriptura de fusió es mantenen inalterats els estatuts, així com el Patronat de la Fundació absorbent.  
  
Fonaments de dret  
  
Primer. L'article 9 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat pel Decret 99/2011, de 26 d'agost, del Consell, determinen que a esta Conselleria li correspon exercir, entre altres, les competències en matèria de fundacions.  
  
Segon. L'article 2 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana l'exercix la conselleria competent en matèria de fundacions, i correspon al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre el present expedient en virtut del que disposen els articles 46 i 47 de l'esmentat Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell.  
  
  
Quart. La Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, modificada per la Llei 9/2008, de 3 de juliol de 2008, regula en l'article 24 la fusió de les fundacions sotmeses al seu àmbit d'aplicació en els termes següents:  
  
«1. El Patronat d'una fundació podrà acordar-ne la fusió amb una altra o altres fundacions. Per a això es requerirà:  
a) Que resulte convenient per als interessos d'esta i que no ho haja prohibit el fundador.  
b) L'acord de les fundacions interessades, que haurà de ser notificat al Protectorat, el qual podrà oposar-s'hi per raons de legalitat i mitjançant un acord motivat.  
2. La fusió podrà realitzar-se:  
a) Per l'absorció per una fundació d'una altra o altres que s'extingixen, la qual cosa haurà de constar en escriptura pública.  
(?)  
3. Les escriptures mencionades en els apartats a i b de l'apartat anterior s'inscriuran en el Registre de Fundacions de la Comunitat Valenciana».  
Per la seua banda, l'article 38.1 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) establix que «Acordada la fusió per iniciativa pròpia dels patronats afectats, sempre que no ho haja prohibit el fundador, acompanyaran, a la preceptiva comunicació al Protectorat, que podrà oposar-s'hi o mostrar la seua no-oposició en idèntics termes als establits en l'article anterior, els documents següents:  
a) Certificat de l'acord aprovatori de fusió de cada un dels patronats, emés pels secretaris o secretàries amb el vistiplau dels presidents o presidentes, on s'especifique si esta es fa per absorció o per creació d'una nova fundació.  
b) Informe justificatiu de la fusió, aprovat pels patronats de les fundacions fusionades, en el qual s'exposarà la conveniència per als seus interessos i la manera en què afectarà els fins i les activitats de les fundacions fusionades i el patrimoni aportat per cadascuna.  
c) L'últim balanç anual aprovat de cada una de les fundacions fusionades, si l'esmentat balanç haguera sigut tancat dins dels sis mesos anteriors a l'acord de fusió. En cas contrari, s'elaborarà un balanç específic de fusió.  
d) La dotació de la fundació resultant de la fusió, la procedència i la valoració. La realitat de la seua aportació s'haurà d'acreditar al notari autoritzador en els termes indicats en l'article 10 d'este reglament, i s'hauran d'incorporar els documents justificatius originals a l'escriptura.  
e) Els estatuts de la nova fundació, si és el cas, el contingut dels quals s'ajustarà a les prescripcions de l'article 10 de la Llei 8/1998, de 9 de desembre, de la Generalitat, i la identificació dels membres del seu primer Patronat.  
La fusió requerirà l'atorgament d'escriptura pública, en què conste l'acord de fusió aprovat pels respectius patronats, i la seua inscripció en el Registre de Fundacions de la Comunitat Valenciana.  
  
En l'escriptura pública de fusió s'inclourà allò que s'ha ressenyat en els paràgrafs a, b, c, d i e, així com l'acceptació dels patrons, si esta s'efectua en l'atorgament de l'escriptura de fusió, i la certificació del Registre de Fundacions de la Comunitat Valenciana, a què es referix l'article 8 d'este reglament, quan corresponga».  
  
Quint. L'article 31 de la Llei 50/2002, de 26 de desembre, de Fundacions, a què es remet la legislació valenciana, preveu expressament entre les causes d'extinció de les fundacions la derivada d'un procés de fusió.  
  
Sext. De conformitat amb l'article 47 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) són actes subjectes a inscripció en el Registre de Fundacions de la Comunitat Valenciana, entre altres, «13. La fusió de les fundacions, ja constituint-ne una de nova, ja incorporant-ne una a una altra ja constituïda, i, l'extinció si és el cas, de les fundacions fusionades».  
  
En atenció als fets i fonaments exposats i vistos, la Constitució, la Llei 8/1998, de 9 de desembre, la Llei 50/2002, de 26 de desembre, el Decret 68/2011, de 27 de maig, del Consell, i l'altra normativa de pertinent aplicació, resolc:  
  
Primer  
Inscriure en el Registre de Fundacions de la Comunitat la fusió per absorció de la Fundación de la Comunitat Valenciana para la Promoción Estratégica, el Desarrollo y la Innovación Urbana (absorbent) i la Fundación de la Comunitat Valenciana para la Innovación Urbana y Economía del Conocimiento (absorbida), acordada pels seus patronats en data 16 de maig de 2012, amb els efectes previstos en els fets quart i sèptim d'esta resolució.  
  
Segon  
Inscriure en el Registre de Fundacions de la Comunitat Valenciana l'extinció i la baixa registral de la Fundación de la Comunitat Valenciana para la Innovación Urbana y Economía del Conocimiento.  
  
Notifiqueu esta resolució, que no posa fi a la via administrativa, contra la qual es pot interposar un recurs d'alçada en el termini d'un mes, a comptar des de l'endemà de la seua notificació, davant del conseller de Justícia i Benestar Social; tot això de conformitat amb el que disposen els articles 114 i 115 de la Llei 30/1992, de Règim Jurídic de les Administracions Públiques i del Procediment Administratiu Comú, així com l'article 28.h de la Llei 5/1983, de 30 de desembre, del Consell.   
  
Tot això, sense perjuí que es puga exercitar qualsevol altre recurs que s'estime pertinent.  
  
València, 19 de setembre de 2012.- El secretari autonòmic de Justícia: Antonio Gastaldi Mateo.